Ved kommunalvalget sidste år blev flere politikeres valgplakater udsat for groft hærværk.

Nu går det åbenbart også ud over kandidaterne til Europa-Parlamentet. Blandt andet i Ishøj, hvor Vestegnens spidskandidat for socialdemokraterne, Kathrine Alexandrowiz har fået sine plakater ødelagt med klistermærker.

Folk gør grin med demokratiet

På plakaterne står der: "Lovgivning tilhører Islam. Demokrati er hykleri. Hykleri i Helvedet."

Jeg bliver sur, når folk gør grin med retten til at stemme. Det er der mange, der kæmper for rundt omkring i verden. Kathrine Alexandrowiz (S), kandidat til Europa-parlamentet

Og det gør Kathrine Alexandrowiz vred.

- Jeg bliver sur, når folk gør grin med retten til at stemme. Det er der mange, der kæmper for rundt omkring i verden. Det skal ikke være sådan en lyssky gruppe, der skal bestemme her, siger Kathrine Alexandrowiz.

Læs også : 100 af Messerschmidts valgplakater er stjålet

Vil hellere tage debatten

Hun vil gerne tage debatten med den antidemokratiske gruppe, der står bag klistermærkerne. Og har et klart budskab til dem:

- I er nogle tøsedrenge, der hænger klistermærker op om natten.

- Hvis I tør, så kom og tag debatten. I kan bare skrive på min mail eller facebook. Men I skal ikke rende rundt og sætte klistermærker op om natten for at skræmme andre, siger Kathrine Alexandrowiz.

Læs også : Dating, Snapchat og talende plakater er politikernes nye våben

Det er ikke kun Kathrine Alexandrowiz' valgplakater, der er ramt af de anti-demokratiske klistermærker.

Borgere kradser klistermærker af

Masser af valgplakater fra forskellige partier har fået klistermærker klistret på billedet af deres ansigt. Men flere steder, er de blevet kradset af og det glæder Kathrine Alexandrowiz.

- At der er almindelige mennesker, der har været henne og kradse de her slemme klistermærker af, gør mig glad. For det viser, at folk, der bor i Ishøj og omegn, ikke vil finde sig i det her, siger hun.